
Uznesenie Mestský súd Bratislava II v právnej veci navrhovateľa - muža, ktorého otcovstvo má byť zapreté: V. proti odporcom: 1. matka W. a 2. maloletý G. v konaní o zapretie otcovstva k maloletému dieťaťu, takto rozhodol: Navrhovateľovi sa p r i z n á v a vrátenie súdneho poplatku v sume 66 €, ktorý mu bude vrátený prostredníctvom spoločnosti Slovenská pošta, a.s. - prevádzkovateľa systému, IČO: 36 631 124, Partizánska cesta 9, 975 99 Banská Bystrica, a to po právoplatnosti tohto uznesenia. odôvodnenie: 1. Navrhovateľ sa návrhom, doručeným Mestskému súdu Bratislava II dňa 05.03.2024, domáhal vydania rozhodnutia, ktorým by súd určil, že nie je otcom maloletého dieťaťa. 2. Výzvou zo dňa 12.03.2024 súd vyzval navrhovateľa na úhradu súdneho poplatku za návrh vo výške 66,- eur podľa položky 9 sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, v lehote 10 dní od doručenia výzvy s poučením, že ak nebude poplatok v určenej lehote zaplatený, súd konanie zastaví. Výzva bola navrhovateľovi riadne doručená dňa 18.04.2024. Navrhovateľ, ktorý podal návrh na zapretie otcovstva, súdny poplatok za návrh v stanovenej lehote 10 dní od doručenia výzvy nezaplatil napriek tomu, že bol súdom vo výzve poučený, že ak poplatok nebude v stanovenej lehote zaplatený, súd konanie zastaví. 3. Uznesením Mestského súdu Bratislava II č.k. 17Pc/13/2024-12 zo dňa 07.05.2024, súd konanie zastavil pre nezaplatenie súdneho poplatku za návrh v lehote 10 dní od doručenia výzvy na zaplatenie súdneho poplatku. 4. Zo záznamu o zložení bolo zistené, že platba súdneho poplatku vo výške 66,- eur bola zo strany navrhovateľa zložená na účet Slovenskej pošty a.s. dňa 13.05.2024. 5. Podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len „zákon o súdnych poplatkoch“), ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 6. Podľa § 10 ods. 2 zákona o súdnych poplatkoch, pre nezaplatenie poplatku súd podľa § 9 konanie nezastaví, ak a) už začal konať vo veci samej, b) došlo k rozšíreniu žaloby, rozšíreniu návrhu, k podaniu vzájomnej žaloby alebo vzájomného návrhu v tej istej veci po tom, ako začal konať vo veci samej, c) žiada zaplatenie poplatku vo výške odporujúcej úprave podľa tohto zákona,
d) vznikla poplatková povinnosť poplatníkovi podaním návrhu na nariadenie neodkladného opatrenia, e) do uplynutia lehoty na zaplatenie súdneho poplatku bol podaný návrh na priznanie oslobodenia od súdnych poplatkov, ktorému súd vyhovel; ak súd návrhu vyhovie len sčasti, vyzve poplatníka na zaplatenie súdneho poplatku v takom rozsahu, ktorého sa oslobodenie netýka. 7. Podľa § 10 ods. 3 zákona o súdnych poplatkoch, prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2. Prvoinštančný súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka. 8. Podľa § 11 ods. 1 zákona o súdnych poplatkoch, poplatok sa vráti, ak ho zaplatil ten, kto nebol povinný platiť alebo kto ho zaplatil na základe nesprávneho rozhodnutia súdu. Poplatok sa taktiež vráti, ak súd konanie zastaví pre nedostatok právomoci. Poplatok za uplatnenie námietky zaujatosti sa vráti, ak bola námietka zaujatosti uplatnená odôvodnene; ak poplatok v takomto prípade ešte nebol zaplatený, súd uznesenie o uložení povinnosti zaplatiť poplatok zruší. O vrátení poplatku rozhodne i bez návrhu súd, ktorý bezdôvodne zaplatený poplatok prevzal. 9. Podľa § 11 ods. 3 zákona o súdnych poplatkoch, poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 10. Podľa § 11 ods. 4 zákona o súdnych poplatkoch, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje. 11. Podľa § 14 ods. 1 zákona o súdnych poplatkoch, ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 12. Navrhovateľ bol súdom riadne vyzvaný na zaplatenie súdneho poplatku v súdom stanovenej lehote 10 dní od doručenia výzvy pod hrozbou zastavenia konania v prípade, že poplatok neuhradí riadne a včas. Keďže k úhrade súdneho poplatku v stanovenej lehote nedošlo, súd konanie uznesením vydaným vyšší súdnym úradníkom zastavil. Poplatník je zodpovedný za to, aby vyrubený súdny poplatok bol uhradený riadne a včas, a ak sa tak nestane, je povinný znášať následky s tým spojené. Ak poplatník odignoruje súdom určenú lehotu na zaplatenie súdneho poplatku, resp. v tejto lehote súdny poplatok nezaplatí, súd konanie z tohto dôvodu zastaví. V danej veci došlo zo strany navrhovateľky preukázateľne k úhrade súdneho poplatku za jeho návrh až dňa 13.05.2024, t.j. po tom, čo bolo súdne konanie zastavené pre nezaplatenie súdneho poplatku za návrh. Takéto dodatočné zaplatenie súdneho poplatku je bez ďalšej relevancie na trvanie konania a aj s poukazom na ustanovenie § 10 ods. 3 zákona o súdnych poplatkoch nie je dôvodom na zrušenie uznesenia o zastavení konania. V tomto smere súd poukazuje na skutočnosť, že zastavenie konania pre nezaplatenie súdneho poplatku je procesným rozhodnutím, ktoré nezakladá prekážku rozhodnutej veci a je možné opätovné podanie návrhu na rozvod. 13. Keďže súd konanie zastavil a súdny poplatok za návrh na zapretie otcovstva bol navrhovateľom uhradený v celom rozsahu až po uplynutí lehoty stanovenej súdom na jeho zaplatenie a po vydaní uznesenia o zastavení konania, tento poplatok mu bude v nekrátenej výške vrátený prostredníctvom Slovenskej pošty, a.s. po právoplatnosti tohto uznesenia. Poučenie:
Proti uzneseniu súdu vydanému súdnym úradníkom je možné podať sťažnosť v lehote 15 dní od doručenia uznesenia na súde, ktorý napadnuté uznesenie vydal v 3 rovnopisoch. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. V sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

